作者:杜甫
標題:奉送王信州崟北歸
內容:朝廷防盜賊，供給湣誅求。下詔選郎署，傳聲能典州。蒼生今日困，天子向時憂。井屋有煙起，瘡痍無血流。壤歌唯海甸，畫角自山樓。白髮寐常早，荒榛農複秋。解龜逾臥轍，遣騎覓扁舟。徐榻不知倦，潁川何以酬。塵生彤管筆，寒膩黑貂裘。高義終焉在，斯文去矣休。別離同雨散，行止各雲浮。林熱鳥開口，江渾魚掉頭。尉佗雖北拜，太史尚南留。軍旅應都息，寰區要盡收。九重思諫諍，八極念懷柔。徙倚瞻王室，從容仰廟謀。故人持雅論，絕塞豁窮愁。複見陶唐理，甘為汗漫遊。